Geisch du zum Byspil über Land,  so gsehsch und ghörsch de allerhand:  Der Chrigel dängelet vor em Huus,  es Büüssi gangglet mit der Muus,  der Köbel, dä chnorzet,  der Hansli, dä porzet,  der Ätti, dä zangget,  und ds Änni, das rangget,  der Waldi, dä weisset  und d Sou, die het gfeisset.  Ds Mareili,  das plääret,  und d Bire sy murbe,  und ds Brot zäj wi Turbe.  Das chnüblet, das grüblet,  das chräblet, das räblet,  das tooset, das chrooset,  das gluntschlet, das pluntschlet,  das sprätzlet, das schätzlet,  das chrauet, das mauet,  das pfoslet, das choslet,  das räägget, das päägget,  das gniepet, das chniepet -  und settigi Wörtli gäb's no ne Huuffe -  Jitz muess i aber es bitzli verschnuufe.